Hedné

Mikael Hedne, kjent under artistnavnet Hedné, (født i 1988) er en norsk mentalist, tryllekunstner, musiker, kordirigent, sanger, foredragsholder, konferansier og underholdningsartist. Han har vunnet en rekke priser både som tryllekunstner og dirigent, har publisert forskning i internasjonale tidsskrift, og er en mye brukt foredragsholder for næringsliv.

Bakgrunn og utdannelse 
Hedné kommer fra Åsane utenfor Bergen, og startet tidlig med både musikk og magi. Han spilte slagverk ved Bergen kulturskole, og fikk også pianoundervisning privat frem til han begynte på dramalinjen ved Fyllingsdalen videregående skole. På denne tiden begynte han også med privatundervisning i kordirigering hos Maria Gamborg Helbekkmo. Han er utdannet med en mastergrad i psykologisk vitenskap fra Universitetet i Bergen og som kveder og kordirigent fra Ole Bull Akademiet.

Kordirigent og musiker 
Hedné begynte i 2004 å dirigere ungdomskoret i Eidsvåg kirke utenfor Bergen. Siden da har han jobbet som dirigent for flere kor i bergensregionen, bl.a. Tertneskoret, Kor é vi og Laksevåg blandet kor. I 2008 grunnla han damekoret Multa Paucis. Dette er et av svært få kor som synger norsk folkemusikk med en oppføringspraksis inspirert av kveding. Med Multa Paucis har han mottatt flere priser i både nasjonale og internasjonale konkurranser.

Hedné har studert vokal folkemusikk (kveding), kordirigering, og fløytespill (bl.a. seljefløyte) ved Ole Bull Akademiet, og han opptrer jevnlig som sanger og fløytespiller.

Tryllekunstner 
Hedné begynte å trylle som 8-åring etter å ha sett David Copperfield på TV. Han har vært medlem av Magiske Cirkel Norge siden 1999, og ble i 2019 valgt som president for foreningen. Siden 2011 har han også vært medlem av The Academy of Magical Arts. Han har vunnet flere priser både i norske og nordiske konkurranser, og har gjort en rekke TV-opptredener både nasjonalt og internasjonalt. I 2017 var Hedné med på Norske Talenter, hvor han kom til semifinalene. Tre år senere dro han til Las Vegas for å være med på Penn & Teller: Fool Us, hvor han forsøkte å lure illusjonistduoen Penn & Teller.

Annet 
Hedné har holdt mange foredrag for næringslivet og akademia samt kurs for næringslivet innen temaer som intuisjon og bevissthet i beslutningstaking og kreativitet, og han bruker ofte eksempler med trylling. Han har også publisert forskning hvor trylling ble brukt for å studere intuitive prosesser i problemløsing.

Plateutgivelser 

 2021: Multa Paucis & Kvarts: Ved myrke midnattstid (Kvarts 050)

Utmerkelser

Som kordirigent 
 2019: Gold medal Folklore, European Choir Games, Gøteborg (med Multa Paucis)
 2019: Gold medal Folklore, Grand Prix of Nations, Gøteborg (med Multa Paucis)
 2018: 1. plass Folk music, Grieg International Choir Festival, Bergen (med Multa Paucis)
 2018: 1. plass Damekor, Syng for oss, Bergen (med Multa Paucis)
 2016: 3. plass Folk music, Grieg International Choir Festival, Bergen (med Multa Paucis)
 2016: 1. plass Damekor, Syng for oss, Bergen (med Multa Paucis)

Som tryllekunstner 
2018: 2. plass Scene, Nordisk mesterskap i trylling
 2018: 2. plass Close-up, Nordisk mesterskap i trylling
 2017: Norgesmester Scene, Norgesmesterskapet i trylling
 2017: 3. plass Close-up, Norgesmesterskapet i trylling
2007: 3. plass Close-up, Norgesmesterskapet i trylling
2007: 3. plass Scene, Norgesmesterskapet i trylling
2002: 3. plass Close-up, Norgesmesterskapet i trylling for juniorer

Referanser

Eksterne lenker 
 
 
 
 Hedné på Facebook
 Hedné på YouTube (inkluderer videoer fra Norske Talenter og Penn & Teller: Fool Us)



Norske illusjonister
Norske folkemusikere
Norske dirigenter
Norske sangere
Fødsler i 1988
Personer fra Bergen kommune
Alumni fra Universitetet i Bergen